b'\n_START_ARTICLE_\nHrabroslav Volari\xc4\x8d\n_START_SECTION_\n\xc5\xbdivljenjepis\n_START_PARAGRAPH_\nVolari\xc4\x8dev o\xc4\x8de je bil \xc4\x8devljar in godec. V ljudsko \xc5\xa1olo je hodil Volari\xc4\x8d v Kobaridu in nekaj \xc4\x8dasa tudi v Trstu. V Kobaridu je bil njegov u\xc4\x8ditelj Fr. Dominko, ki mu je Volari\xc4\x8d kasneje posvetil potpourri pesmi za klavir. \xc5\xbde v ljudski \xc5\xa1oli je bil Volari\xc4\x8dev najljub\xc5\xa1i predmet glasba._NEWLINE_Po kon\xc4\x8dani ljudski \xc5\xa1oli se je vpisal na pripravljalnico za u\xc4\x8ditelji\xc5\xa1\xc4\x8de v Kobaridu. Tam je u\xc4\x8dil nadarjen glasbenik Sre\xc4\x8dko Carli, ki je Volari\xc4\x8da u\xc4\x8dil glasbene teorije in igranja na klavir._NEWLINE_Pri petnajstih letih se je vpisal na u\xc4\x8ditelji\xc5\xa1\xc4\x8de v Kopru. Tam ga je u\xc4\x8dil \xc4\x8ceh Czastka, sicer organist v stolni cerkvi. Volari\xc4\x8d je ogromno \xc5\xa1tudiral, \xc5\xbee takrat pa je tudi vodil pevski zbor, sestavljen iz njegovih so\xc5\xa1olcev, in uril mlade v petju. \xc5\xbde na u\xc4\x8ditelji\xc5\xa1\xc4\x8du je tudi zlo\xc5\xbeil ma\xc5\xa1o v latin\xc5\xa1\xc4\x8dini._NEWLINE_31. julija 1882 je kon\xc4\x8dal \xc5\xa1tudij na u\xc4\x8ditelji\xc5\xa1\xc4\x8du in dobil slu\xc5\xbebo za\xc4\x8dasnega podu\xc4\x8ditelja v Kobaridu, kjer je slu\xc5\xbeil dve leti. Tam je u\xc4\x8dil nekaj predmetov tudi na pripravljalnici za u\xc4\x8ditelji\xc5\xa1\xc4\x8de in takrat spoznal svojo bodo\xc4\x8do \xc5\xbeeno, Franico Kokole. Zatem so ga poslali za eno leto kot za\xc4\x8dasnega pomo\xc5\xbenega u\xc4\x8ditelja \xc5\xa1e v Tolmin, kjer je bil njegov svetovalec pri glasbenih zadevah eden najbolj\xc5\xa1ih kontrapunktistov takratnega \xc4\x8dasa Danilo Fajgelj._NEWLINE_Oktobra 1884 je Volari\xc4\x8d v Kopru opravil u\xc4\x8diteljski izpit in od\xc5\xa1el iz Tolmina v Livek, kjer je opravljal slu\xc5\xbebo u\xc4\x8ditelja. Tam je ostal eno leto in se 3. maja 1886 tam tudi poro\xc4\x8dil. Zatem je slu\xc5\xbeil \xc5\xa1e v Kozani v Gori\xc5\xa1kih brdih (6 let) in v Devinu (3 leta, tam je ostal do smrti). Ve\xc4\x8dkrat je prosil za slu\xc5\xbebo na Kranjskem, med drugim enkrat za mesto na Ljubljanskem barju, a so bile njegove pro\xc5\xa1nje zavrnjene._NEWLINE_Poleti 1895 je zbolel najprej za tifusom, nato pa \xc5\xa1e za plju\xc4\x8dnico. 18. avgusta je na prigovarjanje prijatelja od\xc5\xa1el za dva tedna v Kobarid in se 2. septembra vrnil hudo bolan. V \xc5\xa1oli je bil samo 3. septembra, nato pa je oble\xc5\xbeal v postelji. Bolan je le\xc5\xbeal pri polni zavesti, a malo govoril. Dva dni pred smrtjo se ni ve\xc4\x8d zavedal in umrl 30. septembra 1895 ob poldne._NEWLINE_Imel je velik pogreb, na katerem so bili prisotni \xc5\xa1tevilni Devin\xc4\x8dani, a malo njegovih stanovskih tovari\xc5\xa1ev, ker o pogrebu ve\xc4\x8dinoma niso bili obve\xc5\xa1\xc4\x8deni. Po njegovi smrti so pri \xc4\x8dasopisu So\xc4\x8di nekaj \xc4\x8dasa zbirali prispevke za njegovo \xc5\xbeeno in otroke, ki so bili gmotno v te\xc5\xbekem polo\xc5\xbeaju._NEWLINE_V Kobaridu stoji njegov doprsni kip, delo Borisa Kalina.'